SET ปิดเช้าบวก 4 จุด รับตัวเลข GDP ไทยไตรมาส 3 ดีกว่าคาด
SET ปิดเช้าบวก 4 จุด หลัง “สภาพัฒน์” รายงาน GDP ไตรมาส 3/64 ดีกว่าตลาดคาด แนะจับตาการทยอยประกาศงบช่วงโค้งสุดท้าย ส่วนบ่ายนี้ตลาดฯคงแกว่งแคบ ให้แนวรับ 1,630-1,625 แนวต้าน 1,640-1,650 จุด
15 พ.ย. 2564

นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยเช้านี้ผันผวนในทางบวก คล้ายตลาดหุ้นในภูมิภาคเอเชียที่ช่วงเช้าบวกกันดีแต่ต่อมาเริ่มย่อลง โดยตลาดกลุ่ม TIP ทั้งอินโดนีเซียและฟิลิปปินส์ต่างติดลบกัน ยกเว้นตลาดหุ้นไทยบวกได้ หลังจากสภาพัฒนาการเศรษฐกิจและสังคมแห่งชาติแถลงตัวเลขผลิตภัณฑ์มวลรวมภายในประเทศ (GDP) งวดไตรมาส 3/2564 ออกมาดีกว่าตลาดคาด ซึ่งก็ช่วยหนุนได้ระดับหนึ่ง
อย่างไรก็ดีตลาดฯกำลังติดตามการเจรจาระหว่างประธานาธิบดีสหรัฐกับจีนในวันนี้จะมีความคืบหน้าอย่างไร โดยมีหลายประเด็นน่าจับตาไม่ว่าจะเรื่องการค้า, สิทธิมนุษยชน, ลดภาวะโลกร้อน เป็นต้น แต่มองว่าแค่การหันหน้ามาคุยกันก็ทำให้ผ่อนคลายความตึงเครียดในเรื่องความสัมพันธ์ระหว่างสหรัฐและจีนได้บ้าง
ทั้งนี้ยังต้องติดตามการทยอยประกาศผลประกอบการของบริษัทจดทะเบียนช่วงโค้งสุดท้าย ซึ่งจบการประกาศงบฯแล้วก็คงจะหันไปมองการฟื้นตัวในไตรมาส 4/2564 ส่วนสถานการณ์การแพร่ระบาดไวรัสโควิด-19 ยังมีความไม่แน่นอน แม้สถานการณ์ในประเทศไม่แย่ลง และมีการได้วัคซีนโควิดที่ดีขึ้น รวมถึงคนกลับมาใช้ชีวิตที่เป็นปกติมากขึ้น
สำหรับแนวโน้มการลงทุนในช่วงบ่ายนี้ นางสาวธีรดา กล่าวว่า ตลาดฯคงจะแกว่งแคบ โดยมีแนวรับ 1,630 – 1,625 จุด ส่วนแนวต้าน 1,640 – 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
TRUE มูลค่าการซื้อขาย 2,384.43 ล้านบาท ปิดที่ 4.12 บาท เพิ่มขึ้น 0.34 บาท
CBG มูลค่าการซื้อขาย 1,612.17 ล้านบาท ปิดที่ 119.00 บาท ลดลง 4.50 บาท
BAM มูลค่าการซื้อขาย 1,175.09 ล้านบาท ปิดที่ 20.60 บาท เพิ่มขึ้น 0.30 บาท
KCE มูลค่าการซื้อขาย 1,080.34 ล้านบาท ปิดที่ 93.50 บาท เพิ่มขึ้น 2.75 บาท
DELTA มูลค่าการซื้อขาย 986.10 ล้านบาท ปิดที่ 422.00 บาท เพิ่มขึ้น 18.00 บาท
 
 